6 Ka ngwaga wa 1473 B.C.E., mosadi mongwe wa seaka e bong Rahabe o ne a nna kwa motseng wa Bakanana wa Jeriko. Ga go pelaelo gore Rahabe e ne e le mosadi yo o nang le kitso tota. Fa ditlhodi tse pedi tsa Iseraele di ne di batla go iphitlha mo ntlong ya gagwe, o ne a kgona go di bolelela dintlha ka botlalo malebana le Khudugo e e gakgamatsang ya Baiseraele fa ba ne ba tswa kwa Egepeto le mororo seno se ne se diragetse dingwaga di le 40 pele ga moo! Gape o ne itse ka diphenyo tsa bosheng tsa Baiseraele kgatlhanong le Dikgosi tsa Baamore, Sihone le Oge. Ela tlhoko gore kitso eo e ne ya mo ama jang. O ne a raya ditlhodi tseo a re: “Ruri ke a itse gore Jehofa o tla lo naya lefatshe leno, . . . gonne Jehofa Modimo wa lona ke Modimo kwa magodimong kwa godimo le mo lefatsheng fa tlase.” (Joshua 2:1, 9-11) Ee, se Rahabe a neng a se ithutile ka Jehofa le dilo tse a neng a di direla Baiseraele se ne sa mo ama thata e bile se ne sa dira gore a nne le tumelo mo go ene.—Baroma 10:10.